Ontbinde lyk van swanger vrou in asblik in Bloem gevind‘n 36-jarige man is Dinsdag in Bloemfontein in hegtenis geneem nadat hy vermoedelik sy swanger meisie vermoor het. Thandi Mbambo, ŉ polisiewoordvoerder, het aan OFM gesê die man is in Bloemspruit aangekeer. Volgens Mbambo het lede van ‘n gemeenskapspolisiëringsforum omstreeks 02:00 tydens ‘n roetine-patrollie op ‘n asblik afgekom waaruit ŉ slegte reuk gekom het. Hulle het gaan ondersoek instel en afgekom op die erg ontbinde liggaam van ‘n vrou wat sowat sewe maande swanger was. Die polisie is ontbied, waarna hulle die sleepspore van die asblik af kon terugvolg tot by die verdagte se huis. “Die vrou se voete is met ‘n tou vasgemaak, en nog ‘n tou is om haar nek gevind waarmee sy vermoedelik verwurg is. Twee 5 liter-petrolkanne is langs die asblik gevind. Dit sou vermoedelik gebruik word om die lyk te verbrand,” het Mbambo aan OFM gesê. Daar word vermoed dat die verdagte die asblik in sy huurkamer in ‘n huis aangehou het, totdat die huiseienaar Maandagaand gekla het van ‘n slegte reuk. Mbambo het die publiek gevra om met inligting na vore te kom wat kan help om die vrou te identifiseer, aangesien sy te erg ontbind is om haar te identifiseer. Sy het ‘n swart broek, swart jas en rooi en swart plat skoene aangehad. Die man moet binnekort in die Bloemfonteinse landdroshof verskyn op ‘n aanklag van moord. Bron: OFM